22 van Huis Najaar siek ná ou maalvleis | Netwerk24
Deur Cara-Lee Dorfling 19 April 2018 12:04
Meer as 20 inwoners van ’n ouetehuis in die Nelson Mandelabaai-metro het die afgelope naweek siek geword nadat hulle drie dae oue maalvleis geëet het.
Volgens ’n betroubare bron van Huis Najaar in Despatch het die inwoners voedselvergiftiging opgedoen weens bederfde maalvleis wat aan hulle voorgesit is.
Die maalvleis is blykbaar verlede Woensdag berei en die oorskietvleis is drie dae later weer aan die inwoners voorgesit.
Die bron sê van die inwoners was so siek dat hulle die hele nag op die toilet deurgebring het.
Hoewel Sanet Viljoen, streekbestuurder van die Afrikaanse Christelike Vrouevereniging en oorhoofs betrokke by Huis Najaar, bevestig het dat 22 inwoners siek geword het, sê sy die inwoners het nie voedselvergiftiging opgedoen nie.
“Die toestand kon beheer word deur die gee van Imodium (’n middel teen diarree) en Cyclizine (’n middel teen naarheid). Geen ouer persone is gehospitaliseer nie.”
Sy sê ook die maalvleis is wel Woensdag aan die inwoners voorgesit en toe verkoel voordat dit weer Saterdag bedien is.
Spaghetti onder, maalvleis en sampioene, die sampioene wat Saterdag berei is, gevolg met ’n witsous bo-oor. Die gereg is weer gebak.
“Woensdag is maalvleis op ’n broodrolletjie aan die inwoners voorgesit as middagete. Aangesien daar (van die vleis) oorgebly het, is die nodig stappe met betrekking tot verkoeling gedoen.”
Saterdag is dit as deel van ’n pastagereg voorgesit. “Spaghetti onder, maalvleis en sampioene, die sampioene wat Saterdag berei is, gevolg met ’n witsous bo-oor. Die gereg is weer gebak.”
Die inwoners het daardie aand tussen 22:00 en 23:00 begin siek word.
’n Ondersoek na die voorval is Maandag deur die bestuur van die tehuis gedoen en die afleiding is dat die inwoners siek geraak het weens die maalvleis en sampioene, sê Viljoen.
Sy sê die saak word verder ondersoek en die nodige gesprek sal met die kok gevoer word oor die hantering van voedsel.
Die voorval is egter nie by die departement van gesondheid aangemeld nie, aangesien niemand gehospitaliseer is of doktersbehandeling ontvang het nie.
Meer oor: Despatch | Maalvleis
Worsies het 250 leerlinge siek gemaak
50 siek wat vleis eet van bees wat deur slang gepik is